C 161/46

2010 m. balandžio 13 d. pareikštas ieškinys byloje Pioneer Hi-Bred International prieš Komisiją

(Byla T-164/10)

(2010/C 161/74)

Proceso kalba: anglų

Šalys

Ieškovė: Pioneer Hi-Bred International, Inc. (Džonstonas, Jungtinės Valstijos), atstovaujama solisitoriaus J. Temple Lang ir advokato T. Müller-Ibold

Atsakovė: Europos Komisija

Ieškovės reikalavimai

— Pripažinti, kad Komisija, nepateikdama Tarybai priemonių, kurių turi būti imtasi pagal Tarybos sprendimo 5 straipsnio 2 dalį, projekto ir nesiimdama kitų priemonių, kurių, atsižvelgiant į sprendimo, dėl kurio pradėtas procesas, eigą, gali prireikti siekiant užtikrinti, kad būtų priimtas Direktyvos 2001/18 dėl genetiškai modifikuotų organizmų apgalvoto išleidimo į aplinką 18 straipsnyje nurodytas sprendimas, pažeidė šios direktyvos 18 straipsnį.

— Priteisti iš Komisijos bylinėjimosi išlaidas.

Ieškinio pagrindai ir pagrindiniai argumentai

2007 m. gegužės 2 d. ieškovė pateikė pirmą ieškinį pagal EB 232 straipsnį (1) teigdama, kad Komisija, pažeisdama Direktyvos 2001/18/EB (2) 18 straipsnį, nesiėmė veiksmų užtikrinti, kad būtų priimtas sprendimas dėl ieškovės pranešimo apie vabzdžiams atsparių genetiškai modifikuotų kukurūzų 1507 pateikimą į rinką. 2009 m. sausio 21 d. Komisija pagal Sprendimo 1999/468 5 straipsnio 2 dalį reguliavimo komitetui pateikė sprendimo pasiūlymą. Vykstant procesui Teisingumo Teisme šalys sutarė, kad, atsižvelgiant į pateiktą sprendimo pasiūlymą, ieškinys neteko prasmės ir 2009 m. rugsėjo 4 d. nutartimi Teisingumo Teismas nusprendė, kad byloje T-137/07 sprendimo priimti nereikia.

Šiame ieškinyje ieškovė, remdamasi SESV 265 straipsniu, teigia, kad Komisija, nepaisydama ieškovės prašymo, Tarybai vis dėlto nepateikė pasiūlymo dėl vabzdžiams atsparių genetiškai modifikuotų kukurūzų 1507 pateikimo į rinką. Ieškovė tvirtina, kad Komisija nepateikė sprendimo projekto dėl ieškovės pranešimo nė vienam iš šešių Aplinkosaugos tarybos susitikimų, kurie buvo sušaukti po to, kai reguliavimo komitetas nepateikė „jokios nuomonės“ dėl 2009 m. vasario 25 d. pasiūlymo.

Ieškovė tvirtina, jog pagal direktyvoje nustatytą procedūrą Komisija privalo užtikrinti, kad sprendimas dėl pranešimo būtų priimtas ir paskelbtas per direktyvoje nustatytą terminą. Ieškovė taip pat nurodo, kad nepateikdama Tarybai priemonių, kurių turi būti imtasi, projekto Komisija neužtikrino, kad būtų priimtas toks sprendimas, nors visi ieškovei ir kitoms šalims direktyvoje nustatyti reikalavimai buvo įvykdyti pagal direktyvą.

Be to, ieškovė teigia, kad Komisija buvo paraginta priimti poziciją SESV 265 straipsnio prasme, tačiau to nepadarė. Ieškovės nuomone, priežastys, dėl kurių Komisija nepateikė Tarybai sprendimo projekto, yra nereikšmingos ir nepagrįstos. Tai, kad Komisija nesiėmė veiksmų, anot ieškovės, turėjo neigiamo poveikio jos teisinei padėčiai ir padarė ieškovei konkrečią, įrodytą ir apskaičiuojamą žalą.

(1) Byla T-139/07, Pioneer Hi-Bred International prieš Komisiją, OL C 155, 2007, p. 28.

(2) 2001 m. kovo 12 d. Europos Parlamento ir Tarybos direktyva 2001/18/EB dėl genetiškai modifikuotų organizmų apgalvoto išleidimo į aplinką ir panaikinanti Tarybos direktyvą 90/220/EEB (OL L 106, 2001, p. 1; 2004 m. specialusis leidimas lietuvių k., 15 sk., 6 t., p. 77).